b'\n_START_ARTICLE_\nJurij Zupan\n_START_SECTION_\n\xc5\xbdivljenjepis\n_START_PARAGRAPH_\nDo 1770 je obiskoval jezuitsko gimnazijo v Ljubljani in verjetno \xc5\xa1e dve leti filozofijo ter od 1773\xe2\x80\x931775 na Dunaju \xc5\xa1tudiral teologijo in leta 1778 prav tam doktoriral ter bil posve\xc4\x8den v duhovnika. Za Jurijem Japljem je bil 1779\xe2\x80\x931784 tajnik \xc5\xa1kofa  Herbersteina, od 1784 \xc5\xbeupnik pri sv. Petru v Ljubljani, od 1808 pa stolni \xc5\xbeupnik, kanonik in dekan; od 1779 je bil o\xc5\xbeji sodelavec \xc5\xa1tirih ljubljanskih \xc5\xa1kofov (Karel Herberstein, Mihael baron Brigido, Anton Kav\xc4\x8di\xc4\x8d, Avgu\xc5\xa1tin Gruber)._NEWLINE_Po oceni Matije \xc4\x8copa je bil Zupan glavni pobudnik novega prevajanja sv. pisma. V za\xc4\x8detku (okoli leta 1784) je kot glavni revizor tesno sodeloval z Japljem, nato pri\xc5\xa1el z njim v spor in dosegel, da je 1799 prevzel vodstvo sposobnej\xc5\xa1i, Zupanov leto mlaj\xc5\xa1i so\xc5\xa1olec Jo\xc5\xbeef \xc5\xa0krinjar.'